Document ID: 31988R3225

*****
ΚΑΝΟΝΙΣΜΟΣ (ΕΟΚ) αριθ. 3225/88 ΤΟΥ ΣΥΜΒΟΥΛΙΟΥ
της 17ης Οκτωβρίου 1988
για τον καθορισμό των γενικών κανόνων σχετικά με το σύστημα της ελάχιστης τιμής κατά την εισαγωγή για ορισμένα μεταποιημένα κεράσια
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 2247/88 (2), και ιδίως το άρθρο 9 παράγραφος 5,
τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 για την τιμή της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 1636/87 (4), και ιδίως το άρθρο 10 παράγραφος 2,
την πρόταση της Επιτροπής,
Εκτιμώντας:
ότι ο κανονισμός (ΕΟΚ) αριθ. 426/86 προβλέπει, για κάθε περίοδο εμπορίας, την εφαρμογή ελάχιστης τιμής κατά την εισαγωγή για ορισμένα μεταποιημένα κεράσια· ότι είναι αναγκαίο να καθορισθούν οι σχετικοί γενικοί κανόνες·
ότι, λόγω της τρέχουσας νομισματικής κατάστασης, με την ελάχιστη τιμή που έχει καθοριστεί σε ECU και η οποία μετατρέπεται σε εθνικό νόμισμα με βάση την αντιπροσωπευτική ισοτιμία δεν επιτυγχάνεται το ίδιο επίπεδο τιμής σε ολόκληρη την Κοινότητα· ότι τούτο ενδέχεται να οδηγήσει σε στρέβλωση του ανταγωνισμού κατά τις συναλλαγές· ότι ο κίνδυνος αυτός θα μπορούσε να αποφευχθεί με την εφαρμογή ενός νομισματικού συντελεστή κατά τη μετατροπή της ECU σε εθνικό νόμισμα·
ότι η αντισταθμιστική εισφορά εφαρμόζεται όταν ένα προϊόν δεν τηρεί την ελάχιστη τιμή κατά την εισαγωγή· ότι σε παρόμοια περίπτωση, η αντισταθμιστική εισφορά που θα εισπράττεται θα πρέπει να ισούται με τη διαφορά μεταξύ της τιμής εισαγωγής και της ελάχιστης τιμής,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ελάχιστη τιμή κατά την εισαγωγή για τα μεταποιημένα κεράσια που περιλαμβάνονται στο παράρτημα Ι μέρος Β του κανονισμού (ΕΟΚ) αριθ. 426/86 καθορίζεται πριν από την αρχή της περιόδου εμπορίας.
2. Η ελάχιστη τιμή κατά την εισαγωγή μπορεί να καθορισθεί για τα προϊόντα σε άμεσες συσκευασίες καθορισμένου καθαρού βάρους.
3. Η Επιτροπή μπορεί να καθορίσει ένα νομισματικό συντελεστή για την προσαρμογή της ελάχιστης τιμής όταν εκφράζεται σε εθνικό νόμισμα προς αποφυγή στρεβλώσεων κατά τις εισαγωγες μεταξύ των κρατών μελών.
Άρθρο 2
Η ελάχιστη τιμή κατά την εισαγωγή που πρέπει να τηρηθεί είναι εκείνη που εφαρμόζεται κατά την ημερομηνία αποδοχής της δήλωσης για τη θέση σε ελεύθερη κυκλοφορία.
Άρθρο 3
1. Όταν η τιμή κατά την εισαγωγή είναι μικρότερη από την ελάχιστη τιμή που αναφέρεται στο άρθρο 2, εισπράττεται αντισταθμιστική εισφορά που ισούται με τη διαφορά μεταξύ των δύο αυτών τιμών.
2. Οι λεπτομέρειες σχετικά με τον καθορισμό της τιμής κατά την εισαγωγή θεσπίζονται από την Επιτροπή με τη διαδικασία που προβλέπεται στο άρθρο 22 του κανονισμού (ΕΟΚ) αριθ. 426/86.
Άρθρο 4
Ο παρών κανονισμός αρχίζει να ισχύει την όγδοη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 17 Οκτωβρίου 1988.

Labels: 3
2
17